

**ΟΔΗΓΟΣ ΔΙΑΧΕΙΡΙΣΤΙΚΩΝ ΕΠΑΛΗΘΕΥΣΕΩΝ**

**ΤΑΜΕΙΩΝ ΑΣΥΛΟΥ ΜΕΤΑΝΑΣΤΕΥΣΗΣ**

**ΚΑΙ ΕΣΩΤΕΡΙΚΩΝ ΥΠΟΘΕΣΕΩΝ**

**(Τ.Α.Μ.Ε.Υ)**

Εικόνα που περιέχει κείμενο

Περιγραφή που δημιουργήθηκε αυτόματα

**ΕΙΣΑΓΩΓΗ**

Το παρόν έγγραφο περιγράφει το πλαίσιο και τους στόχους διενέργειας των διαχειριστικών επαληθεύσεων από τη Διαχειριστική Αρχή (ή τους Ενδιάμεσους Φορείς) σε πράξεις των ΤΑΜΕΥ 2021-2027. Έχει αναπτυχθεί στη βάση των κανονιστικών απαιτήσεων της νέας προγραμματικής περιόδου όπως αυτές συνοψίζονται ακολούθως, και αποτελεί μέρος του Εγχειριδίου Διαδικασιών ΣΔΕ, καθώς υποστηρίζει τις σχετικές διαδικασίες που εφαρμόζονται από τη ΔΑ/ΕΦ και τους δικαιούχους.

Στην περίπτωση κατά την οποία διεθνής οργανισμός είναι δικαιούχος χρηματοδότησης, οι διαχειριστικές επαληθεύσεις διενεργούνται σύμφωνα με τις οδηγίες «*Ο.Ε.ΙΙ.5\_4 Διαχειριστικές επαληθεύσεις των πράξεων που υλοποιούνται από διεθνείς οργανισμούς*».

# ΝΟΜΙΚΗ ΒΑΣΗ

Σύμφωνα με το άρθρο 74 του Κανονισμού (ΕΕ) 2021/1060, διαχειριστικές επαληθεύσεις διενεργούνται σε μία πράξη από τη Διαχειριστική Αρχή (ΔΑ) ώστε να επαληθευτεί, ότι τα συγχρηματοδοτούμενα προϊόντα και υπηρεσίες έχουν παραδοθεί και ότι η πράξη είναι σύμφωνη με το εφαρμοστέο δίκαιο, το Πρόγραμμα και τους όρους για τη στήριξή της.

Επιπλέον, διενεργούνται προκειμένου να διασφαλιστεί ότι:

α) όταν πρέπει να γίνει επιστροφή εξόδων στη βάση *πραγματικών* δαπανών, το ποσό των δαπανών που δηλώνουν οι δικαιούχοι σε σχέση με τα έξοδα αυτά έχει καταβληθεί, και ότι οι δικαιούχοι τηρούν χωριστά λογιστικά αρχεία ή χρησιμοποιούν κατάλληλους λογιστικούς κωδικούς για όλες τις συναλλαγές που σχετίζονται με την πράξη,

β) όταν πρέπει να γίνει επιστροφή εξόδων στη βάση *επιλογών απλοποιημένου κόστους*, πληρούνται οι προϋποθέσεις για την επιστροφή των δαπανών στον δικαιούχο, και

γ) όταν *η χρηματοδότηση δεν συνδέεται με δαπάνες*, έχουν εκπληρωθεί οι όροι για επιστροφή από την Επιτροπή ή έχουν επιτευχθεί τα αποτελέσματα.

Οι διαχειριστικές επαληθεύσεις περιλαμβάνουν τόσο τις διοικητικές επαληθεύσεις επί τη βάσει των δηλώσεων δαπανών, που υποβάλουν οι δικαιούχοι, όσο και επί τη βάσει των επιτόπιων επαληθεύσεων των πράξεων.

Οι ως άνω επαληθεύσεις πρέπει να διενεργούνται πριν από την υποβολή των λογαριασμών στην Ευρωπαϊκή Επιτροπή, όπως αυτοί προβλέπονται στο άρθρο 98 του Κανονισμού 2021/1060 και βασίζονται σε εκτίμηση κινδύνου και είναι ανάλογες με κινδύνους που έχουν εντοπιστεί εκ των προτέρων και γραπτώς.

Εφόσον η ΔΑ είναι και δικαιούχος στο πλαίσιο των ΤΑΜΕΥ, οι ρυθμίσεις για τις διαχειριστικές επαληθεύσεις θα πρέπει να εξασφαλίζουν διαχωρισμό των καθηκόντων.

Οι κανονιστικές απαιτήσεις που σχετίζονται με τις αρμοδιότητες, το αντικείμενο των διαχειριστών επαληθεύσεων, το χειρισμό των αποτελεσμάτων τους και τη διασφάλιση της διαδρομής ελέγχου ενσωματώνονται στον ν.4914/2022 στην ΥΑ αναδιάρθρωσης της Υπηρεσίας καθώς και στην υπ’ αρ. 199769/2024 κοινή απόφαση των υπουργών Εθνικής Οικονομίας και Οικονομικών και Μετανάστευσης και Ασύλου "Σύστημα Διαχείρισης και Ελέγχου των Προγραμμάτων των Ταμείων Μετανάστευσης και Εσωτερικών Υποθέσεων (ΤΑΜΕΥ) (Ταμείο Ασύλου, Μετανάστευσης και Ένταξης -ΤΑΜΕ, Ταμείο Εσωτερικής Ασφαλείας-ΤΕΑ και Μέσο για τη Χρηματοδοτική Στήριξη της Διαχείρισης των Συνόρων και την Πολιτική Θεωρήσεων-ΜΔΣΘ) για την προγραμματική περίοδο 2021-2027" (Β’ 4817). Όσον αφορά στην πιστοποίηση του φυσικού και οικονομικού αντικειμένου σε πράξεις που υλοποιούνται μέσω δημοσίων συμβάσεων εφαρμόζονται, μεταξύ άλλων, και οι σχετικές διατάξεις του ν. 4412/2016.

Στο άρθρο 51 του Ν. 4914/2022 περιλαμβάνονται προβλέψεις για τη μη σύγκρουση συμφερόντων όπως αυτή ορίζεται στην παρ. 3 του άρθρου 61 του Δημοσιονομικού Κανονισμού (Καν ΕE, Ευρατόμ 2018/1046).

Οι διαδικασίες και οι αρμοδιότητες για τις διαχειριστικές επαληθεύσεις, ο τρόπος διενέργειάς τους στη βάση εκτίμησης κινδύνου, καθώς και οι διαδικασίες και οι αρμοδιότητες που συνδέονται με τα αποτελέσματά τους περιγράφονται αναλυτικά στο Εγχειρίδιο Διαδικασιών ΣΔΕ 2021-2027, η εφαρμογή του οποίου, σύμφωνα με το άρθρο 2 σημείο 8 του N. 4914/2022, είναι υποχρεωτική από τους φορείς που εμπλέκονται στη διαχείριση και την υλοποίηση των Προγραμμάτων.

# ΓΕΝΙΚΕΣ ΑΡΧΕΣ

Σύμφωνα με τη νέα προσέγγιση που εισάγει ο Κανονισμός (ΕΕ) 2021/1060 για τις διαχειριστικές επαληθεύσεις, στην προγραμματική περίοδο 2021-2027 τόσο οι επιτόπιες επαληθεύσεις πράξεων όσο και οι διοικητικές επαληθεύσεις δηλώσεων δαπανών θα πρέπει να πραγματοποιούνται στη βάση εκτίμησης κινδύνου. Η πιο αναλογική αυτή προσέγγιση είναι καίριας σημασίας για την επίτευξη ισορροπίας μεταξύ της προστασίας του προϋπολογισμού της ΕΕ και την ενίσχυση της απλοποίησης. Στοχεύει:

* στη μείωση της διοικητικής επιβάρυνσης τόσο των ΔΑ/ΕΦ όσο και των δικαιούχων, καθώς θα μειωθεί ο αριθμός των επαληθεύσεων, και
* στη βελτίωση της αποτελεσματικότητας του ΣΔΕ, δεδομένου ότι οι διαχειριστικές επαληθεύσεις μπορούν πλέον να επικεντρωθούν σε προβληματικές «περιοχές» (δηλ. σε περιοχές που ενέχουν πτυχές κινδύνου) αντί να δαπανάται χρόνος και πόροι στις επαληθεύσεις κάθε δήλωσης δαπάνης.

Σύμφωνα με τις κατευθύνσεις της Ευρωπαϊκής Επιτροπής (ΕΕ)[[1]](#footnote-1), τόσο για τις διοικητικές επαληθεύσεις δαπανών όσο και για τις επιτόπιες επαληθεύσεις:

* Η εκ των προτέρων εκτίμηση κινδύνου που θα εφαρμόζει η ΔΑ/ΕΦ θα πρέπει να καθορίζει τους παράγοντες/κριτήρια κινδύνου ή/και κανόνες (π.χ. ποσοστό κάλυψης) για την επιλογή πράξεων και δηλώσεων δαπανών που μπορεί να αποτελέσουν αντικείμενο επαλήθευσης.
* Το σκεπτικό της διενέργειας εκ των προτέρων εκτίμησης κινδύνου είναι η διασφάλιση κατάλληλης ισορροπίας μεταξύ, της αποτελεσματικής και αποδοτικής υλοποίησης των Ταμείων, και του σχετικού διοικητικού κόστους και φόρτου εργασίας. Αυτό σημαίνει ότι δεν πρέπει όλες οι δηλώσεις δαπανών και όλες οι πράξεις να υπόκεινται σε διαχειριστικές επαληθεύσεις. Στο πλαίσιο μίας δήλωσης δαπανών ή πράξης που επιλέγεται για επαλήθευση, δεν χρειάζεται να επαληθεύονται όλα τα στοιχεία δαπανών και τα δικαιολογητικά έγγραφα ή παραστατικά. Η ΔΑ/ΕΦ πρέπει να επικεντρώνουν τις επαληθεύσεις σε τομείς/στοιχεία που, σύμφωνα με την εκτίμησή τους, ενέχουν μεγαλύτερο κίνδυνο.
* Ενώ η επαλήθευση των δαπανών κατά 100 % παραμένει θεωρητικά δυνατή, αυτό μπορεί να γίνει μόνο σε περιπτώσεις όπου το επίπεδο κινδύνου για τον προϋπολογισμό της Ένωσης είναι τόσο σοβαρό ώστε να επιβάλλει μια τέτοια προσέγγιση.
* Η εκτίμηση κινδύνου (για τον προσδιορισμό των πράξεων, των δηλώσεων δαπανών και των στοιχείων δαπανών που πρέπει να επαληθευτούν) θα πρέπει να καθορίζεται εκ των προτέρων και γραπτώς, και να υπόκειται σε αναθεώρηση.

# ΣΤΟΧΟΙ ΤΩΝ ΔΙΑΧΕΙΡΙΣΤΙΚΩΝ ΕΠΑΛΗΘΕΥΣΕΩΝ

Βασικός στόχος των διαχειριστικών επαληθεύσεων είναι η επιβεβαίωση των ακόλουθων σημείων[[2]](#footnote-2):

1. τα συγχρηματοδοτούμενα προϊόντα και υπηρεσίες έχουν παραδοθεί (πραγματική υλοποίηση της πράξης, συμπεριλαμβανομένης της αποτελεσματικής παράδοσης του προϊόντος ή της υπηρεσίας),
2. η πράξη είναι σύμφωνη με το εφαρμοστέο δίκαιο, το Πρόγραμμα και τους όρους για τη στήριξή της, ιδίως όσον αφορά:

* τη συμμόρφωση με τους σχετικούς κανόνες επιλεξιμότητας και τους ενωσιακούς και εθνικούς κανόνες για τις δημόσιες συμβάσεις, τις κρατικές ενισχύσεις, τη δημοσιότητα, τις απαιτήσεις ίσων ευκαιριών και την απαγόρευση των διακρίσεων, τη διαφάνεια και την πρόσβαση στα άτομα με αναπηρία, την ισότητα των φύλων, τον Χάρτη των Θεμελιωδών Δικαιωμάτων της Ευρωπαϊκής Ένωσης, την αρχή της βιώσιμης ανάπτυξης και την πολιτική της Ένωσης για το περιβάλλον σύμφωνα με το άρθρο 11 και την παρ. 1 του άρθρου 191 της ΣΛΕΕ
* την επιλέξιμη περίοδο
* τη συμμόρφωση με το εγκεκριμένο ποσοστό συγχρηματοδότησης (κατά περίπτωση)
* την ακρίβεια και την πληρότητα της δήλωσης δαπανών από το δικαιούχο
* τη συμμόρφωση με τους όρους και τις προϋποθέσεις του εγγράφου που καθορίζει τους όρους στήριξης (απόφαση ένταξης)
* τις δηλωθείσες δαπάνες και την ύπαρξη της διαδρομής ελέγχου
* την απουσία διπλής χρηματοδότησης.

1. όταν πρέπει να γίνει επιστροφή εξόδων στη βάση *πραγματικών* δαπανών, επαληθεύεται ότι

* υπάρχει χωριστό λογιστικό σύστημα ή κατάλληλη λογιστική κωδικοποίηση για όλες τις συναλλαγές που σχετίζονται με την πράξη, προκειμένου να επαληθεύεται η ορθή κατανομή των δαπανών που σχετίζονται με τη συγχρηματοδοτούμενη πράξη και ορισμένων κατηγοριών δαπανών που θεωρούνται επιλέξιμες εντός ορισμένων ορίων ή σε αναλογία με άλλες δαπάνες.
* οι δαπάνες που δηλώνουν οι δικαιούχοι έχουν πραγματοποιηθεί και πληρωθεί

1. όταν πρέπει να γίνει επιστροφή εξόδων στη βάση *επιλογών απλοποιημένου κόστους (SCOs)*, επαληθεύεται ότι πληρούνται οι προϋποθέσεις για την επιστροφή των δαπανών στον δικαιούχο μέσω απλουστευμένων επιλογών κόστους
2. όταν ηχρηματοδότηση *δεν συνδέεται με δαπάνες (FNLC: financing not linked to costs),* επαληθεύεται ότι έχουν εκπληρωθεί οι όροι για επιστροφή από την Επιτροπή ή έχουν επιτευχθεί τα αποτελέσματα.

# ΤΗΡΗΣΗ ΣΤΟΙΧΕΙΩΝ ΚΑΙ ΕΓΓΡΑΦΩΝ

Σύμφωνα με την παρ. 6 του άρθρου 69 του Κανονισμού (ΕΕ) 2021/1060, θα πρέπει να διασφαλίζεται ότι όλα τα έγγραφα που απαιτούνται για τη διαδρομή ελέγχου όπως ορίζεται στο παράρτημα XIII του Κανονισμού, διατηρούνται στο κατάλληλο επίπεδο και σύμφωνα με τις απαιτήσεις του άρθρου 82 σχετικά με τη διαθεσιμότητα των εγγράφων.

Ειδικά για τις διαδικασίες διαχειριστικών επαληθεύσεων (διοικητικών επαληθεύσεων δαπανών και επιτόπιων επαληθεύσεων πράξεων), αυτό σημαίνει ότι:

* οι δικαιούχοι πρέπει να επισυνάπτουν τα έγγραφα που απαιτούνται (σε ηλεκτρονική μορφή) στα πληροφοριακά συστήματα που χρησιμοποιούν οι ΔΑ/ΕΦ, σύμφωνα με την παρ. 8 του άρθρου 69 και το παράρτημα XIV του Κανονισμού (σημείο 1.5).
* η ΔΑ/ΕΦ πρέπει να τηρεί όλα τα αποδεικτικά στοιχεία που σχετίζονται με τη διενέργειά τους και με τη συνέχεια που δόθηκε στα ευρήματα που εντόπισε
* η ΔΑ/ΕΦ πρέπει να διασφαλίζει ότι όλα τα δικαιολογητικά έγγραφα που αφορούν στις δηλωθείσες δαπάνες για μια πράξη, σε ηλεκτρονική ή/και έντυπη μορφή, διατηρούνται στο κατάλληλο επίπεδο για πενταετή περίοδο από τις 31 Δεκεμβρίου του έτους κατά το οποίο πραγματοποιήθηκε η τελευταία πληρωμή από τη ΔΑ στον δικαιούχο

# ΠΡΟΓΡΑΜΜΑΤΙΣΜΟΣ ΚΑΙ ΔΙΕΝΕΡΓΕΙΑ ΔΙΑΧΕΙΡΙΣΤΙΚΩΝ ΕΠΑΛΗΘΕΥΣΕΩΝ

Ο προγραμματισμός και η διενέργεια των διαχειριστικών επαληθεύσεων (διοικητικών επαληθεύσεων δαπανών και επιτόπιων επαληθεύσεων πράξεων) βασίζεται σε *εκτίμηση κινδύνου*, μέσω της οποίας προσδιορίζονται οι πράξεις, οι δηλώσεις δαπανών και τα στοιχεία δαπανών που πρέπει να επαληθευτούν.

Η μεθοδολογία αυτή αποτυπώνεται αναλυτικά στις Οδηγίες: «*Ο.3 Μεθοδολογία για τη διενέργεια διαχειριστικών επαληθεύσεων στη βάση εκτίμησης κινδύνου»* του Εγχειριδίου Διαδικασιών ΣΔΕ 21-27 οι οποίες εφαρμόζονται αναλυτικά και για τα ΤΑΜΕΥ , και εφαρμόζεται, κατά το μεγαλύτερο μέρος της, μέσω του Ολοκληρωμένου Πληροφοριακού Συστήματος (ΟΠΣ).

Η ΔΑ/ΕΦ είναι υπεύθυνη τόσο για την εφαρμογή των επαληθεύσεων βάσει κινδύνου, όσο και για την οργάνωση των διοικητικών ικανοτήτων και των πόρων της, ώστε να διασφαλίζεται ότι οι διαχειριστικές επαληθεύσεις καλύπτουν τους εντοπισθέντες κινδύνους και διενεργούνται εγκαίρως, το αργότερο πριν από την υποβολή των λογαριασμών στην Ευρωπαϊκή Επιτροπή (ΕΕ).

# ΔΙΟΙΚΗΤΙΚΕΣ ΕΠΑΛΗΘΕΥΣΕΙΣ ΔΑΠΑΝΩΝ ΣΕ ΠΡΑΞΕΙΣ ΤΩΝ ΤΑΜΕΥ

Οι διοικητικές επαληθεύσεις δαπανών πραγματοποιούνται λαμβάνοντας υπόψη την οικονομική πρόοδο των πράξεων και διενεργούνται μετά την υποβολή των δηλώσεων δαπανών από τον δικαιούχο και πριν από τη συμπερίληψη αυτών στις αιτήσεις πληρωμής προς την ΕΕ.

Σύμφωνα με τα αναφερόμενα παραπάνω, οι διοικητικές επαληθεύσεις δαπανών δεν είναι καθολικές, αλλά επικεντρώνονται σε στοιχεία κινδύνου. Με βάση τη μεθοδολογία που εφαρμόζεται και για τα ΤΑΜΕΥ οι δικαιούχοι υποβάλλουν μέσω ΟΠΣ τις δηλώσεις δαπανών με τα απαιτούμενα αποδεικτικά έγγραφα, ενώ η ΔΑ/ΕΦ επαληθεύει διοικητικά *όσες δηλώσεις δαπ*ανών προκύπτουν προς διοικητική επαλήθευση με βάση τους κανόνες και τα κριτήρια που τίθενται στη μεθοδολογία.

Ειδικότερα, σύμφωνα και με τη σχετική Διαδικασία «*Δ.ΙΙ\_5: Διοικητική επαλήθευση δαπάνης*)», ο δικαιούχος υποβάλλει μέσω ΟΠΣ, Δελτία Δήλωσης Δαπανών (ΔΔΔ) προκειμένου να δηλώσει τις πραγματοποιηθείσες δαπάνες σε σχέση με το αντίστοιχο φυσικό αντικείμενο που έχει υλοποιήσει.

Η ΔΑ/ΕΦ, μέσω των διοικητικών επαληθεύσεων δαπανών στη βάση της *μεθοδολογίας εκτίμησης κινδύνου:*

* εξετάζει κάθε ΔΔΔ που έχει προκύψει/ αποφασιστεί ότι πρέπει να επαληθευτεί διοικητικά, ως προς την ορθότητα συμπλήρωσης και ως προς την πληρότητα των συνοδευτικών εγγράφων, και
* στο πλαίσιο αυτού του ΔΔΔ, έχοντας προσδιορίσει το εύρος των δαπανών που θα εξετάσει, επαληθεύει ότι οι δηλωθείσες δαπάνες καλύπτουν τις απαιτήσεις που αναφέρονται αναλυτικά στη Διαδικασία *Δ.ΙΙ\_5*.

Η ΔΑ/ΕΦ επιβεβαιώνει ως νόμιμες και κανονικές, *και το μέρος των υποβληθεισών δαπανών που δεν προκύπτουν προς διοικητική επαλήθευση*, καθώς με την εφαρμογή της μεθοδολογίας στη βάση εκτίμησης κινδύνου οι δαπάνες αυτές μπορούν επίσης να περιληφθούν στις αιτήσεις πληρωμής προς την ΕΕ.

*Αποδεικτικά έγγραφα κατά τη διοικητική επαλήθευση δαπανών*

Η ΔΑ/ΕΦ, για να διενεργήσει σωστά τη διοικητική επαλήθευση των δαπανών, θα πρέπει να έχει προσδιορίσει τα αποδεικτικά έγγραφα που απαιτείται να υποβάλλονται από το δικαιούχο. Τα έγγραφα αυτά πρέπει να είναι πλήρη και κατάλληλα, ώστε να δίνουν τη δυνατότητα στη ΔΑ/ΕΦ: α) να επαληθεύσει τις δαπάνες, ιδίως την πραγματοποίησή τους σε σχέση με την εκτέλεση του αντίστοιχου φυσικού αντικειμένου, και β) να μπορεί να αποκτήσει εύλογη βεβαιότητα για τη νομιμότητα και κανονικότητα των δαπανών.

Λαμβάνοντας υπόψη τις κανονιστικές απαιτήσεις και τις συστάσεις της ΕΕ ως προς την τήρηση των στοιχείων για τους λόγους που αναφέρονται στην ενότητα 1.4, στο πλαίσιο της διοικητικής επαλήθευσης, ο δικαιούχος οφείλει να επισυνάπτει στο ΟΠΣ, σε κάθε ΔΔΔ του υποέργου, τα απαιτούμενα αποδεικτικά έγγραφα, ακόμη και αν, δεν τεθούν σε διοικητική επαλήθευση όλες οι δαπάνες που έχει υποβάλλει. Εξαίρεση δύναται να αποτελούν δικαιολογητικά έγγραφα/αρχεία μεγάλου όγκου, τα οποία υπό προϋποθέσεις μπορεί να μην επισυνάπτονται σε κάθε ΔΔΔ στο ΟΠΣ.

Η ΔΑ/ΕΦ προσδιορίζει τα απαιτούμενα αποδεικτικά έγγραφα/αρχεία σύμφωνα με τα παραπάνω (λίστα εγγράφων που πρέπει να επισυνάπτονται σε κάθε ΔΔΔ στο ΟΠΣ, λίστα άμεσα διαθέσιμων αρχείων-όποτε αυτό ζητηθεί) και κατά τη διαδικασία έγκρισης του Τεχνικού Δελτίου Υποέργου (ΤΔΥ), τα αποτυπώνει στο Τμήμα Ε’ αυτού, ώστε να λάβει γνώση ο δικαιούχος πριν αρχίσει να υποβάλλει ΔΔΔ.

Για τον προσδιορισμό των εγγράφων/αρχείων, στις περιπτώσεις που δηλώνονται δαπάνες στη βάση πραγματικού κόστους, λαμβάνονται υπόψη οι *Οδηγίες «Ο.ΙΙ.5\_3 Αποδεικτικά έγγραφα και κύρια σημεία επαλήθευσης κατά τη διοικητική επαλήθευση πραγματικών δαπανών*», που αναφέρονται ως συνοδευτικά έγγραφα στη *Διαδικασία Δ.ΙΙ\_5*.

# ΕΠΙΤΟΠΙΕΣ ΕΠΑΛΗΘΕΥΣΕΙΣ ΠΡΑΞΕΩΝ

Οι επιτόπιες επαληθεύσεις πράξεων πλην ΚΕ διενεργούνται στη βάση προγράμματος που καταρτίζει η ΔΑ/ΕΦ ανά εξάμηνο, σύμφωνα με τη διαδικασία *ΔΙΙ\_7:*

Το πρόγραμμα αυτό δύναται να τροποποιείται μεταξύ των εξαμήνων, όταν υπάρχει ανάγκη να συμπληρωθεί με έκτακτες επαληθεύσεις .

Οι επιτόπιες επαληθεύσεις καλύπτουν ιδίως τους κινδύνους που σχετίζονται με την παράδοση του προϊόντος ή της παρεχόμενης εργασίας/υπηρεσίας σύμφωνα με τους όρους και τις προϋποθέσεις της απόφασης ένταξης, τη φυσική πρόοδο και την τήρηση των κανόνων της ΕΕ για την προβολή και την επικοινωνία[[3]](#footnote-3). Επίσης περιλαμβάνουν τον έλεγχο του κατά πόσον ο δικαιούχος παρέχει ακριβείς πληροφορίες σχετικά με τη φυσική και οικονομική εκτέλεση της πράξης (συμπεριλαμβανομένων των δεικτών εκροών και/ή αποτελεσμάτων). Επομένως, γίνεται σαφές ότι οι επιτόπιες επαληθεύσεις πρέπει να διενεργούνται κατά προτίμηση όταν η πράξη βρίσκεται σε εξέλιξη, τόσο όσον αφορά τη φυσική όσο και την οικονομική της πρόοδο.

Η Διαδικασία *ΔII\_8* περιγράφει αναλυτικά τους στόχους και το αντικείμενο των επιτόπιων επαληθεύσεων, τις αρμοδιότητες των εμπλεκόμενων φορέων και ατόμων, καθώς και τις λειτουργικές ροές διενέργειάς τους έως και την τεκμηρίωση και το χειρισμό των αποτελεσμάτων τους. Για τη διευκόλυνση της προετοιμασίας και του έργου της ΔΑ/ΕΦ, η διαδικασία συνοδεύεται από σχετικά τυποποιημένα έντυπα, μεταξύ των οποίων και λίστα επιτόπιας επαλήθευσης με τα σημεία που πρέπει να επαληθεύονται επιτόπια.

# ΕΠΙΤΕΥΞΗ ΣΤΟΧΩΝ ΔΙΑΧΕΙΡΙΣΤΙΚΩΝ ΕΠΑΛΗΘΕΥΣΕΩΝ

Το Εγχειρίδιο Διαδικασιών ΣΔΕ 2021-2027 περιλαμβάνει ένα πλέγμα διαδικασιών, λειτουργικών ροών και μηχανισμών αναφοράς που σχετίζονται, άμεσα ή έμμεσα, με τις καθαυτό διαχειριστικές επαληθεύσεις, ώστε να επιτυγχάνονται οι στόχοι που αναφέρονται στην ενότητα 1.3. Η εφαρμογή τους σε συνδυασμό με τη λειτουργία των πληροφορικών συστημάτων, κυρίως του ΟΠΣ, αποτελούν δικλίδες που στοχεύουν στην πρόληψη, τον εντοπισμό και τη διόρθωση αστοχιών, αποκλίσεων και το ενδεχόμενο περιστατικών απάτης, πολλές φορές πριν τις επαληθεύσεις και την πιστοποίηση δαπανών στην ΕΕ.

Στο πλαίσιο αυτό, εκτός από τις κύριες Διαδικασίες, οδηγίες και έντυπα για τις διοικητικές επαληθεύσεις δαπανών και τις επιτόπιες επαληθεύσεις που αναφέρονται στις ενότητες 1.6 και 1.7 παραπάνω, ισχύουν τα εξής:

Μέρος των στόχων που αναφέρονται στην ενότητα 1.3, όπως η συμμόρφωση με τους όρους του Προγράμματος και με το εγκεκριμένο ποσοστό συγχρηματοδότησης ή τους κανόνες της βιώσιμης ανάπτυξης, των ίσων ευκαιριών και αποφυγής διακρίσεων, με την προσβασιμότητα σε άτομα με αναπηρία και στα εμποδιζόμενα άτομα, με το Χάρτη των Θεμελιωδών Δικαιωμάτων (ΧΘΔ) της ΕΕ, η κάλυψη των προϋποθέσεων επιλεξιμότητας, καθώς και η μη διπλή χρηματοδότηση διασφαλίζονται κατά την επιλογή και ένταξη των πράξεων.

Επιπλέον, στο Εγχειρίδιο περιλαμβάνονται διακριτές διαδικασίες διακήρυξης, σύμβασης και τροποποίησης σύμβασης (ΔΙΙ\_2 έως ΔΙΙ\_4). Σκοπός των σχετικών διαδικασιών είναι ο έλεγχος της τήρησης του ενωσιακού και εθνικού θεσμικού πλαισίου ανάθεσης και εκτέλεσης δημοσίων συμβάσεων που συγχρηματοδοτούνται από τα Τομεακά και Περιφερειακά Προγράμματα του ΕΣΠΑ 2021-2027, καθώς και η ανίχνευση τυχόν αποκλίσεων από αυτούς, προκειμένου, να διασφαλίζεται, μεταξύ άλλων, η τήρηση των αρχών της ίσης μεταχείρισης, απαγόρευσης των διακρίσεων, προσβασιμότητας στα άτομα με αναπηρία, διαφάνειας, ελεύθερης κυκλοφορίας και του ανταγωνισμού, καθώς και η επιλεξιμότητα των δαπανών. Οι ως άνω διαδικασίες του ΣΔΕ συνοδεύονται από εξειδικευμένες λίστες ελέγχου.

Όσον αφορά στην πρόληψη και καταπολέμηση φαινομένων απάτης: κατά την εφαρμογή των διαδικασιών για τις διαχειριστικές επαληθεύσεις και τους ελέγχους των δημοσίων συμβάσεων, η ΔΑ/ ΕΦ είναι δυνατό να εντοπίσουν ενδείξεις απάτης (παρατυπίες με ενδεχόμενη πρόθεση), λαμβάνοντας υπόψη τις κατευθύνσεις και οδηγίες που περιλαμβάνονται σε έγγραφα της ΕΕ για τις κόκκινες σημαίες και την ανίχνευση ύποπτων περιστατικών.

Οι ενδείξεις απάτης που εντοπίζονται, εξετάζονται περαιτέρω μέσω της διακριτής Διαδικασίας «Δ.VIII\_2 Ενδείξεις και υπόνοια απάτης».

Για τη γνωστοποίηση των παρατυπιών στην ΕΕ, σύμφωνα με τον Κανονισμό (ΕΕ) 2021/1060, εφαρμόζεται η Διαδικασία ΔΙΙΙ\_3 «Αναφορά Παρατυπιών στην ΕΕ». Η διαβίβαση των στοιχείων για παρατυπίες, συμπεριλαμβανομένων των περιπτώσεων υπονοιών απάτης και απάτης γίνεται αποκλειστικά μέσω του Συστήματος Διαχείρισης Παρατυπιών (Irregularity Management System-IMS) της Επιτροπής.

Η εφαρμογή των Διαδικασιών του ΣΔΕ υποστηρίζεται από το Ολοκληρωμένο Πληροφοριακό Σύστημα (ΟΠΣ), το οποίο συνεχίζει να λειτουργεί και στη νέα προγραμματική περίοδο, ως εργαλείο διαχείρισης, αλλά και ως μέσο καταχώρισης και ηλεκτρονικής ανταλλαγής των απαιτούμενων δεδομένων, σύμφωνα με τον Κανονισμό (ΕΕ) 2021/1060.

Τα στοιχεία που είναι καταχωρημένα στο ΟΠΣ δύναται να αξιοποιούνται για την πρόληψη, τον εντοπισμό, τη διόρθωση και την αναφορά των παρατυπιών, συμπεριλαμβανομένων των περιπτώσεων απάτης. Σημειώνεται ότι στο ΟΠΣ συλλέγονται και αποθηκεύονται ηλεκτρονικά δεδομένα και για τους πραγματικούς δικαιούχους των πράξεων (beneficial owners)», σύμφωνα με τις σχετικές οδηγίες Ο.I.1\_3 που περιλαμβάνονται στο Εγχειρίδιο ΣΔΕ 21-27.

Όσον αφορά στην αποφυγή της διπλής χρηματοδότησης, οι προβλέψεις του ΣΔΕ 21-27 και το ΟΠΣ περιλαμβάνουν ενισχυμένες δικλίδες ασφαλείας. Η εφαρμογή τους στηρίζεται σε ένα μεγάλο βαθμό στο γεγονός ότι το ΟΠΣ αποτελεί κεντρικό πληροφοριακό σύστημα, είναι κοινό για όλα τα Ταμεία, το ΕΠΑ και το ΤΑΑ και άρα διαθέτει το σύνολο της πληροφορίας και των στοιχείων που ζητούνται μέσω των διαδικασιών των διαφορετικών Συστημάτων Διαχείρισης και Ελέγχου.

Από την υποβολή των προτάσεων για χρηματοδότηση, το ΟΠΣ αποδίδει μοναδικό κωδικό ταυτοποίησης σε κάθε δικαιούχο, ώστε να διευκολύνεται η αναζήτηση των πληροφοριών που τον αφορούν, σε κάθε στάδιο.

Μέσω του υποσυστήματος αναφορών παρέχονται συνολικά στοιχεία για τα έργα ενός δικαιούχου στο σύνολο των χρηματοδοτικών μηχανισμών που παρακολουθούνται μέσω ΟΠΣ [ΕΣΠΑ 14-20, ΕΣΠΑ 21 27, ΤΑΑ, ΤΑΜΕΥ και ΕΠΑ], αλλά και στοιχεία για τις συμβάσεις σε επίπεδο δικαιούχου - αναδόχων.

Κατά την εκτίμηση κινδύνου που εφαρμόζεται στο πλαίσιο του ΣΔΕ 21-27 για τον προγραμματισμό και διενέργεια των διαχειριστικών επαληθεύσεων, η χρηματοδότηση ενός δικαιούχου από διάφορες πηγές για την υλοποίηση πράξεων είναι ένας από τους παράγοντες κινδύνου της μεθοδολογίας.

Κατά την δήλωση των Δελτίων Δήλωσης Δαπανών (ΔΔΔ) από το δικαιούχο γίνονται αυτόματοι έλεγχοι για την αποφυγή διπλής χρηματοδότησης από τα πληροφοριακά συστήματα (e-pde και ΟΠΣ), καθώς, αφενός, το e-pde δεν επιτρέπει την διπλή καταχώρηση του ίδιου παραστατικού και αφετέρου, το ΟΠΣ εφαρμόζει ελέγχους μοναδικότητας για τα παραστατικά α) των αναδόχων και β) των πληρωμών. Μέσω της τήρησης των δεδομένων παραστατικών σε ενιαία βάση για όλες τις πηγές χρηματοδότησης που υποστηρίζονται από το ΟΠΣ, διασφαλίζεται η αποφυγή της διπλής χρηματοδότησης. Παράλληλα η δομή του ΟΠΣ επιτρέπει τη διασταύρωση και τον εντοπισμό στοιχείων για όλες τις παραπάνω πηγές χρηματοδότησης.

Κατά την εκτέλεση των πληρωμών στο πληροφοριακό σύστημα του ΠΔΕ (e - ΠΔΕ) εφαρμόζεται έλεγχος μοναδικότητας για τα παραστατικά δαπάνης. Τα παραστατικά που εκδίδονται από το e-ΠΔΕ μεταφέρονται στο ΟΠΣ μέσω διαλειτουργικότητας.

Επιπλέον, για την άντληση και ανταλλαγή πληροφοριών που σχετίζονται με την παρακολούθηση και τον έλεγχο των πράξεων, διασφαλίζεται η διαλειτουργικότητα των πληροφοριακών συστημάτων του ΕΣΠΑ με άλλα συστήματα, όπως προβλέπεται στο άρθρο 59 του ν. 4914/2022.

# ΕΠΑΛΗΘΕΥΣΕΙΣ ΜΑΚΡΟΧΡΟΝΙΩΝ ΥΠΟΧΡΕΩΣΕΩΝ

Στην Απόφαση Ένταξης μίας πράξης που περιλαμβάνει επένδυση σε υποδομή ή παραγωγική επένδυση τίθενται όροι για τη διατήρηση της συνεισφοράς από το Πρόγραμμα που σχετίζονται με τη διατήρηση της πράξης και μετά την ολοκλήρωση της υλοποίησής της σύμφωνα με τα οριζόμενα στην παρ.1 του άρθρου 65 του Καν. (ΕΕ) 2021/1060.

Αυτές οι δεσμεύσεις/ υποχρεώσεις του δικαιούχου ή του φορέα που έχει την ευθύνη της λειτουργίας της υποδομής, καθώς και η προβλεπόμενη διάρκεια τήρησής τους καταγράφεται στην *Απόφαση Ένταξης (Υποχρεώσεις Δικαιούχων)* ή/ και στην *Απόφαση Ολοκλήρωσης της πράξης*.

Η επαλήθευση της τήρησης των μακροχρόνιων υποχρεώσεων που έχει ο δικαιούχος πραγματοποιείται με ευθύνη της ΔΑ/ΕΦ, μετά την ολοκλήρωση της πράξης.

**4. ΑΝΑΘΕΣΗ ΚΑΘΗΚΟΝΤΩΝ ΓΙΑ ΤΗ ΔΙΕΝΕΡΓΕΙΑ ΕΠΑΛΗΘΕΥΣΕΩΝ**

Οι διαχειριστικές επαληθεύσεις διενεργούνται κατά κανόνα από άτομα της (ΔΑ) ή των Ενδιαμέσων Φορέων (ΕΦ), εφόσον οι ΕΦ έχουν οριστεί και έχουν αναλάβει σχετικά καθήκοντα. Κατά την ανάθεση καθηκόντων επαλήθευσης, η ΔΑ/ΕΦ θα πρέπει να διασφαλίζει την απαραίτητη διάκριση καθηκόντων μεταξύ των λειτουργιών της επαλήθευσης και της αξιολόγησης για την επιλογή μίας συγκεκριμένης πράξης. Η διάκριση καθηκόντων θα πρέπει να εξασφαλίζεται τουλάχιστον σε επίπεδο φυσικού προσώπου.

Επίσης, η ΔΑ/ΕΦ θα πρέπει να λαμβάνει τα απαραίτητα μέτρα για την αποφυγή σύγκρουσης συμφερόντων όπως αυτή ορίζεται στην παρ. 3 του άρθρου 61 του Δημοσιονομικού Κανονισμού (Καν ΕE, Ευρατόμ) 2018/1046.

Όταν παρουσιάζεται αυξημένος διοικητικός φόρτος ή όταν οι δαπάνες προς επαλήθευση αφορούν πράξεις τεχνικά σύνθετες, η ΔΑ/ΕΦ που διαπιστώνει ότι δεν έχουν επαρκείς ανθρώπινους πόρους ή την απαιτούμενη τεχνογνωσία και εξειδίκευση για να πραγματοποιήσουν τις επαληθεύσεις, μπορούν να αναθέτουν μέρος των εργασιών αυτών σε εξωτερικούς συνεργάτες/φορείς υπό την προϋπόθεση ότι διαθέτουν επαρκείς αποδείξεις για την επάρκεια των εν λόγω εξωτερικών φορέων. Για τις αναθέσεις πρέπει να τηρούνται οι γενικές αρχές και διατάξεις του ενωσιακού και εθνικού θεσμικού πλαισίου των δημοσίων συμβάσεων στο οποίο υπάγονται, να εφαρμόζονται οι κανόνες περί αποφυγής της τεχνητής κατάτμησης κ.λ.π.

**5. ΕΠΑΡΚΗΣ ΔΙΑΔΡΟΜΗ ΕΛΕΓΧΟΥ**

Το Εγχειρίδιο Διαδικασιών ΣΔΕ 21-27 και το ΟΠΣ έχουν αναπτυχθεί ώστε να διασφαλίζεται επαρκής διαδρομή ελέγχου για την τήρηση των απαιτούμενων στοιχείων και εγγράφων στο κατάλληλο επίπεδο (ΔΑ/ΕΦ, Λογιστική Αρχή-ΕΥ Αρχή Πιστοποίησης, δικαιούχος, κλπ) και τη διαθεσιμότητά τους, σύμφωνα με τις κανονιστικές απαιτήσεις που αναφέρονται στην ενότητα 1.4 του παρόντος.

Όσον αφορά στο επίπεδο του δικαιούχου, σημειώνεται ότι η υποχρέωση τήρησης στοιχείων και εγγράφων γνωστοποιείται καταρχάς μέσω της πρόσκλησης υποβολής προτάσεων, και με την επιλογή της πράξης, αποτελεί όρο στην απόφαση ένταξής της. Επιπλέον, η ΔΑ/ΕΦ, κατά τη διαδικασία ελέγχου και έγκρισης του Τεχνικού Δελτίου Υποέργου (ΤΔΥ), στο Τμήμα Ε’ αυτού, αποτυπώνει τα αποδεικτικά έγγραφα που απαιτείται να υποβάλλει ο δικαιούχος για να διενεργηθεί σωστά η διοικητική επαλήθευση των δαπανών.

Συνοπτικά, ο δικαιούχος πρέπει:

* να τηρεί και να ενημερώνει φάκελο πράξης με όλα τα στοιχεία που αφορούν στην εκτέλεση της πράξης έως την ολοκλήρωση, την αποπληρωμή και τη λειτουργία της. Στο φάκελο της πράξης πρέπει να τηρούνται όλα τα δικαιολογητικά έγγραφα σχετικά με τις δαπάνες και τους ελέγχους για διάστημα πέντε (5) ετών, από την 31 Δεκεμβρίου του έτους κατά το οποίο πραγματοποιήθηκε η τελευταία πληρωμή προς το δικαιούχο. Η ΔΑ/ΕΦ ενημερώνει τον δικαιούχο για την ημερομηνία έναρξης της περιόδου διαθεσιμότητας των εγγράφων κατά την ολοκλήρωση της πράξης. Τα ανωτέρω στοιχεία και δικαιολογητικά έγγραφα διατηρούνται είτε υπό τη μορφή πρωτοτύπων, ή επικαιροποιημένων αντιγράφων των πρωτοτύπων ή σε κοινώς αποδεκτούς φορείς δεδομένων, περιλαμβανομένων των ηλεκτρονικών εκδόσεων των πρωτότυπων εγγράφων ή εγγράφων που υπάρχουν μόνο σε ηλεκτρονική μορφή
* να κοινοποιήσει, το αργότερο, με την υποβολή του πρώτου Δελτίου Δήλωσης Δαπάνης, στη ΔΑ/ΕΦ το έντυπο Ε.Ι.1\_5.1 «Κατάλογος τήρησης φακέλου Πράξης», με τα στοιχεία και έγγραφα που τηρεί, τη μορφή τήρησής τους (έντυπη ή ηλεκτρονική) και τα στοιχεία των φορέων που τηρούν αυτά τα έγγραφα
* να επισυνάπτει στα Δελτία Δήλωσης Δαπανών που υποβάλλει στο ΟΠΣ, τα αποδεικτικά έγγραφα που απαιτούνται για τη διοικητική επαλήθευση των δαπανών, σύμφωνα με το Τμήμα Ε’ του ΤΔΥ
* να θέτει στη διάθεση, εφόσον ζητηθούν, καθ’ όλη τη διάρκεια εκτέλεσης της πράξης και για όσο χρόνο ο δικαιούχος υποχρεούται για την τήρησή τους, όλα τα έγγραφα, δικαιολογητικά και στοιχεία της πράξης, στην ΔΑ/ΕΦ, την ΕΔΕΛ, την Επιτροπή Παρακολούθησης και σε όλα τα ελεγκτικά όργανα της Ελλάδας και της Ευρωπαϊκής Ένωσης
* να αποδέχεται επιτόπιους ελέγχους από όλα τα αρμόδια εθνικά και ευρωπαϊκά ελεγκτικά όργανα, τόσο στην έδρα του, όσο και στους χώρους υλοποίησης της πράξης του δικαιούχου και τυχόν αναδόχων του, και να διευκολύνει τον έλεγχο προσκομίζοντας οποιοδήποτε στοιχείο που αφορά την εκτέλεση της πράξης, εφόσον ζητηθεί.

Η ΔΑ/ΕΦ επαληθεύει την τήρηση των σχετικών υποχρεώσεων από τους δικαιούχους κατά τη διενέργεια των επιτόπιων επαληθεύσεων στη διάρκεια υλοποίησης της πράξης και μετά την ολοκλήρωσή της (έλεγχος τήρησης μακροχρόνιων υποχρεώσεων).

1. REFLECTION PAPER: «Risk based management verifications. Article 74 (2) CPR 2021-2027». EC Directorates-General. Employment, Social Affairs and Inclusion. Regional and Urban Policy. Joint Audit Directorate for Cohesion. CPRE\_23-0005-01. 24 May 2023. [↑](#footnote-ref-1)
2. «Methodological note for the assessment of management and control systems in the Member States”. EC Directorates-General. Employment, Social Affairs and Inclusion. Regional and Urban Policy. Maritime Affairs and Fisheries. Migration and Home Affairs. CPRE\_23-0007-01. 24 May 2023. [↑](#footnote-ref-2)
3. Σε περίπτωση παραβίασης των κανόνων της ΕΕ σχετικά με τα μέτρα προβολής και επικοινωνίας, αυτό θα μπορούσε να οδηγήσει σε ακύρωση έως και 3% της στήριξης από τα Ταμεία από τη ΔΑ/ΕΦ [βλ. παρ. 3, άρθρο 50 του Κανονισμού (ΕΕ) 2021/1060] [↑](#footnote-ref-3)